Verskillende gelowe - www.bybelkennis.co.za
by Mitch Kalp · Published 23/06/2009 · Updated 28/09/2014
Verskillende Gelowe – Pieter Verster
1. In die Bybel staan jy moet glo om gered te kan word. Wat gebeur met ander gelowe soos die Moslem geloof, ens. wat nie die kans gehad het om van die Boodskap van Verlossing te hoor nie. Gaan God die persone verdoem tot die hel?
2. Waar kom al die verskillende gelowe vandaan? Is daar ŉ lyn in die geskiedenis wat dit kan bewys?
Prof. Pieter Verster antwoord:
1. Daar is talle verwysings in die Bybel dat God genadig en barmhartig is en dat Hy regverdig oordeel (vergelyk Psalm 111;140 Lukas 1:46 e.v.). Hy oordeel nie soos ŉ mens nie, maar Hy oordeel vanuit sy Heilige Persoon wat altyd reg laat geskied. God het egter dit baie duidelik gestel dat ons nie gered kan word nie tensy ons wedergebore is nie (Johannes 3). Wedergeboorte veronderstel dat ons ingelyf is in Jesus Christus. Jesus self is die Weg, die Waarheid en die Lewe en niemand kom na die Vader behalwe deur Hom nie (Johannes 14:6).
Om die moeilike vraag te beantwoord wat word van mense wat nie gehoor het nie en wat hulle eie godsdiens volg, is daar verskeie antwoorde gegee.
Sommige meen dat Jesus self op ŉ wonderbaarlike wyse alle mense sal red al weet hulle dit nie regtig nie. Ons noem dit alversoening. Ander sê Jesus sal mense wat werklik in hulle eie godsdienste glo en goed doen, op inklusiewe wyse red omdat Hy weet hulle is eintlik maar Christene (anonieme Christene) en dat hulle sou geglo het as hulle gehoor het van die Evangelie. Ander sê weer dat elkeen maar op sy eie geloof sal salig word net soos hulle ook al glo. God sal nie onderskeid tref nie.
Die Bybel erken die uniekheid en wonderbaarlike verlossing in Jesus Christus. Hy het sy lewe prys gegee om almal wat in Hom glo te red. Sy lewe, dood aan die kruis, opstanding en Hemelvaart voltooi die verlossing vir enigeen wat in Hom wil glo. Deur die geloof alleen kan mense salig word.
Wat baie duidelik is is dat God ‘n God van liefde is wat nie wil hê dat enige-iemand verlore moet gaan nie (1 Timoteus 2:3,4) en wat ook die wêreld so lief het dat wie ook al glo in Jesus Christus gered sal word. Die moeilike saak van die uitverkiesing kom ter sprake waarin God in sy vrye liefde en genade tog mense red en na Hom toe lei. Die uitverkiesing is altyd uitverkiesing in Christus self (Efesiërs 1:4,10).
Die antwoord is dus nie eenvoudig nie. God red in Jesus Christus, maar Hy is ook die God van liefde en genade. Ons kan sy oordeel vertrou. Ons kan seker wees dat Hy geen fout sal maak nie. Die Christen het die dringende opdrag van God om die goeie nuus van die Evangelie te verkondig. Geen Christen mag oor ander oordeel nie. Die oordeel bly by God. Ons moet egter volhou om die Evangelie wat mense oproep tot geloof met alle oortuiging te verkondig aan alle mense, terwyl ons daaraan vashou dat die verlossing slegs in Jesus Christus is (Romeine 3:21 e.v.).
2. Deur die geskiedenis het mense verskeie antwoorde gegee oor die ontstaan van die godsdienste. Sommige meen dat alle mense eers geglo het in een God en dat hulle toe algaande ook meer gode begin aanbid het. Ander meen godsdienste het uit die sosiale verhoudinge tussen mense ontstaan waar groepe mense bymekaargekom en dan sin en rigting in hulle lewe gesoek het en so verskillende godsdienste gevorm het. Nog ander meen dat godsdienste uit die teorie van evolusie verklaar moet word. Eers het mense net geglo in magte en kragte, later in geeste, nog later in gode en uiteindelik in Een God.
Die Bybel openbaar dat God die Skepper is en dat Hy Hom aan mense bekend gemaak het. Hy is die lewende God. Mense het egter gesondig en weggekeer van God af. Daar het verskillende oortuigings ontstaan. Die Bybel openbaar dat baie mense hulle eie gedagtes begin najaag het. Hulle het hulle eie gode begin aanbid (Jesaja 40:12-25). Daar het skeiding gekom tussen hulle wat die lewende God aanbid en hulle wat allerlei ander gode vir hulleself versamel het. God hou egter ook sy genadige hand oor alle mense en in hulle eie godsdienstige lewe is Hy steeds genadig oor hulle, sodat hulle ook soms mooi huwelike het, mooi gesinslewens het en probeer reg lewe. Daar is egter slegs saligheid in Jesus Christus en sy Evangelie.
Outeur: Prof Pieter Verster
by Mitch Kalp · Published 30/11/2009 · Last modified 28/09/2014
Laaste 7 Dae: 3,146
Laaste 30 Dae: 14,822
Laaste 365 Dae: 271,932